**ΕΛΛΗΝΙΚΗ ΡΑΔΙΟΦΩΝΙΑ ΤΗΛΕΟΡΑΣΗ**



**ΠΕΡΙΦΕΡΕΙΑΚΟΣ ΣΤΑΘΜΟΣ ΙΩΑΝΝΙΝΩΝ**

**Ν. Παπαδοπούλου 2, ΤΚ 45444, Ιωάννινα**

**26510 74371 – ertioanninon@ert.gr**

Ιωάννινα, 01/11/2024

*Προς:*

* *Διεύθυνση Εκπαίδευσης Ηπείρου,* ***κα Μαρίνα Μπέση***
* *Πανεπιστήμιο Ιωαννίνων, Παιδαγωγικό Τμήμα Δημοτικής Εκπαίδευσης,* ***κο Σπύρο Σούλη***
* *Ελληνική Ραδιοφωνία Τηλεόραση ΑΕ, Γενική Διεύθυνση Ενημέρωσης, Διεύθυνση Περιφερειακών Σταθμών*, ***κα Δήμητρα Τζαγαδούρα***

Αγαπητοί συνεργάτες,

Με ιδιαίτερη χαρά και ενθουσιασμό, o Περιφερειακός Σταθμός Ιωαννίνων επικοινωνεί μαζί σας και απευθύνει ανοιχτή πρόσκληση αναφορικά με τη συνδιοργάνωση ενός ξεχωριστού προγράμματος την τρέχουσα σχολική χρονιά 2024-2025.

Πρωτεύων σκοπός του εν λόγω εγχειρήματος αποτελεί η προσφορά στους μαθητές των τελευταίων τάξεων των Δημοτικών Σχολείων και Γυμνασίων της περιοχής μας, της ευκαιρίας να εξερευνήσουν και να συλλέξουν και εν γένει να ανακαλέσουν από την λήθη του χρόνου παραδοσιακά παραμύθια της Ηπείρου.

Στο πλαίσιο του διαγωνισμού *«Γιαγιά, πες μου ένα παραμύθι»* οι μαθητές θα κληθούν να καταγράψουν αυτά τα πολύτιμα παραδοσιακά αφηγήματα/θησαυρούς από τους παππούδες και τις γιαγιάδες τους.

Η πρωτοβουλία αυτή αποσκοπεί στην περαιτέρω καταγραφή και διατήρηση στην μνήμη της παράδοσης και της λαογραφίας της Ηπείρου, καθιστώντας την δράση «γέφυρα» σύνδεσης της νέας γενιάς με την πλούσια πολιτιστική κληρονομιά της Ηπείρου.

Τα παραμύθια που θα συγκεντρωθούν θα υποβληθούν σε αξιολόγηση από επιτροπή του Παιδαγωγικού Τμήματος του Πανεπιστημίου Ιωαννίνων, με γνώμονα την βέλτιστη προοπτική μετουσίωσης σε ραδιοφωνικό και τηλεοπτικό περιεχόμενο. Παράλληλα, είναι εφικτή και η έκδοση τους, εφόσον πληρούνται οι αναγκαίες προϋποθέσεις (όπως η κάλυψη των πόρων που απαιτούνται για την έκδοσή τους).

Το συντονισμό του εγχειρήματος θα έχει ο Παναγιώτης Τζόκας, Προϊστάμενος του Περιφερειακού Σταθμού Ιωαννίνων της ΕΡΤ, Master of Arts και Πολιτισμολόγος, μαζί με την Βασιλική Γκόρου, Δημοσιογράφο του Περιφερειακού Σταθμού Ιωαννίνων.

Με βάση τα ως άνω περιγραφόμενα, επιθυμούμε την υποστήριξή και τη συνεργασία σας για την επιτυχή διεξαγωγή του διαγωνισμού και την ανάλογη προώθηση στους εκπαιδευτικούς, τους μαθητές και τις οικογένειες της περιοχής μας, ώστε να διατηρήσουμε εν ζωή αυτόν τον άϋλο εκπαιδευτικό και πολιτιστικό πλούτο στην Ηπειρώτικη κοινότητα.

Με εκτίμηση,

*Παναγιώτης Τζόκας*

*Προϊστάμενος Περιφερειακού Σταθμού Ιωαννίνων ΕΡΤ*